#

# ประกาศอธิบดีกรมสรรพากร

# เกี่ยวกับภาษีเงินได้ (ฉบับที่ 292)

# เรื่อง กำหนดการยื่นแบบแสดงรายการภาษี การชำระภาษี

# และสถานที่ยื่นแบบแสดงรายการภาษี

 อาศัยอำนาจตามความในมาตรา 11 มาตรา 59 มาตรา 69 ทวิ และมาตรา 3 เตรส แห่งประมวลรัษฎากร อธิบดีกรมสรรพากรกำหนดการยื่นแบบแสดงรายการภาษี การชำระภาษีและสถานที่ยื่นแบบแสดงรายการภาษี สำหรับการยื่นแบบแสดงรายการภาษีเงินได้หัก ณ ที่จ่าย ผ่านระบบนำส่งภาษีเงินได้หัก ณ ที่จ่ายแบบ Host to Host ไว้ ดังต่อไปนี้

 ข้อ 1 ในประกาศนี้

 “ระบบนำส่งภาษีเงินได้หัก ณ ที่จ่ายแบบ Host to Host” หมายความว่า ระบบยื่นรายการข้อมูลภาษีเงินได้หัก ณ ที่จ่ายจากเครื่องคอมพิวเตอร์แม่ข่ายของผู้มีหน้าที่นำส่งภาษีเงินได้หรือผู้ให้บริการ แล้วแต่กรณี มายังเครื่องคอมพิวเตอร์แม่ข่ายของกรมสรรพากรผ่านเครือข่ายอินเทอร์เน็ตในลักษณะเชื่อมต่อรับส่งข้อมูลระหว่างเครื่องคอมพิวเตอร์ตามที่กรมสรรพากรกำหนด

 “ผู้ให้บริการ” หมายความว่า ผู้ประกอบธุรกิจให้บริการการชำระเงินทางอิเล็กทรอนิกส์ตามพระราชกฤษฎีกาว่าด้วยการควบคุมดูแลธุรกิจบริการการชำระเงินทางอิเล็กทรอนิกส์ พ.ศ. 2551 ซึ่งเป็นผู้ให้บริการยื่นรายการข้อมูลภาษีเงินได้หัก ณ ที่จ่าย ผ่านระบบนำส่งภาษีเงินได้หัก ณ ที่จ่ายแบบ Host to Host แทนผู้มีหน้าที่นำส่งภาษีเงินได้

 ข้อ 2 กำหนดให้การยื่นรายการข้อมูลตามแบบ ภ.ง.ด.1 ภ.ง.ด.2 ภ.ง.ด.3 และ ภ.ง.ด. 53 ผ่านระบบนำส่งภาษีเงินได้หัก ณ ที่จ่ายแบบ Host to Host เป็นการยื่นแบบแสดงรายการภาษี ตามมาตรา 3 เตรส มาตรา 59 และมาตรา 69 ทวิ แห่งประมวลรัษฎากร

 การยื่นแบบแสดงรายการภาษีตามวรรคหนึ่ง ให้ใช้สำหรับการยื่นแบบแสดงรายการภาษีภายในกำหนดเวลาตามที่กำหนดในข้อ 5

 ข้อ 3 ผู้มีหน้าที่นำส่งภาษีเงินได้ที่มีความประสงค์จะยื่นแบบแสดงรายการภาษีตามข้อ 2 ด้วยตนเอง จะต้องยื่นคำขอยื่นแบบแสดงรายการภาษีผ่านระบบนำส่งภาษีเงินได้หัก ณ ที่จ่ายแบบ Host to Host (ภ.อ.01.1) พร้อมข้อตกลงในการยื่นแบบแสดงรายการและนำส่งภาษีผ่านระบบนำส่งภาษีเงินได้หัก ณ ที่จ่ายแบบ Host to Host ที่แนบท้ายประกาศนี้ต่ออธิบดีกรมสรรพากร ณ สำนักบริหารการเสียภาษีทางอิเล็กทรอนิกส์ กรมสรรพากร และเมื่อได้รับอนุมัติแล้ว ให้มีสิทธิยื่นรายการข้อมูลตามแบบ ภ.ง.ด.1 ภ.ง.ด.2 ภ.ง.ด.3 และ ภ.ง.ด.53 ผ่านระบบนำส่งภาษีเงินได้หัก ณ ที่จ่ายแบบ Host to Host โดยให้ถือเป็นสถานที่ยื่นแบบแสดงรายการภาษีได้อีกแห่งหนึ่ง

/ ข้อ 4 ...

 ข้อ 4 ผู้ให้บริการที่มีความประสงค์จะให้บริการยื่นแบบแสดงรายการภาษีตามข้อ 2 แทนผู้มีหน้าที่นำส่งภาษีเงินได้ จะต้องได้รับการแต่งตั้งให้เป็นตัวแทนหรือตัวแทนช่วงเพื่อยื่นแบบแสดงรายการและนำส่งภาษีในนามผู้มีหน้าที่นำส่งภาษีเงินได้ โดยทำสัญญาการตั้งตัวแทนหรือสัญญาการตั้งตัวแทนช่วงและมอบอำนาจให้กระทำการแทนเป็นลายลักษณ์อักษร และทำบันทึกข้อตกลงให้บริการยื่นแบบแสดงรายการและนำส่งภาษีผ่านระบบนำส่งภาษีเงินได้หัก ณ ที่จ่ายแบบ Host to Host กับกรมสรรพากรโดยมีข้อความอย่างน้อยตามที่แนบท้ายประกาศนี้

 ผู้ให้บริการที่ได้ดำเนินการตามวรรคหนึ่งแล้ว ให้มีสิทธิยื่นรายการข้อมูลตามแบบ ภ.ง.ด.1 ภ.ง.ด.2 ภ.ง.ด.3 และ ภ.ง.ด.53 ผ่านระบบนำส่งภาษีเงินได้หัก ณ ที่จ่ายแบบ Host to Host แทนผู้มีหน้าที่นำส่งภาษีเงินได้ โดยให้ถือเป็นสถานที่ยื่นแบบแสดงรายการภาษีได้อีกแห่งหนึ่ง

 ข้อ 5 การยื่นแบบแสดงรายการภาษีผ่านระบบนำส่งภาษีเงินได้หัก ณ ที่จ่ายแบบ Host to Host ให้ยื่นได้ภายในเจ็ดวันนับแต่วันสิ้นเดือนของเดือนที่จ่ายเงินได้พึงประเมิน โดยไม่เว้นวันหยุดราชการ กรณีวันสุดท้ายของการยื่นแบบแสดงรายการภาษีตรงกับวันหยุดราชการ ให้ยื่นได้ภายในวันทำการถัดไป และให้ยื่นแบบแสดงรายการภาษีภายในเวลา 22.00 นาฬิกา ของแต่ละวัน

 ข้อ 6 ผู้มีหน้าที่นำส่งภาษีเงินได้หรือผู้ให้บริการต้องนำส่งเงินภาษี พร้อมกับการยื่นแบบแสดงรายการภาษีผ่านระบบนำส่งภาษีเงินได้หัก ณ ที่จ่ายแบบ Host to Host การนำส่งเงินภาษีดังกล่าวจะต้องใช้วิธีการโอนเงินเข้าบัญชีเงินฝากธนาคารของกรมสรรพากร ผ่านระบบอิเล็กทรอนิกส์ (Electronic Payment)

 ข้อ 7 ให้ผู้อำนวยการสำนักบริหารการคลังและรายได้ กรมสรรพากร เป็น “เจ้าหน้าที่รับชำระเงินภาษีอากร” เพื่อรับชำระเงินภาษี

 ข้อ 8 การนำส่งภาษีเงินได้ตามประกาศนี้ให้ถือว่าเป็นการสมบูรณ์ เมื่อได้มีการยื่นแบบแสดงรายการภาษีผ่านระบบนำส่งภาษีเงินได้หัก ณ ที่จ่ายแบบ Host to Host โดยได้โอนเงินเข้าบัญชีเงินฝากธนาคารของกรมสรรพากร และได้รับใบเสร็จรับเงินของกรมสรรพากรตามจำนวนเงิน ซึ่ง “เจ้าหน้าที่รับชำระเงินภาษีอากร” ตามข้อ 7 ได้ลงลายมือชื่อรับเงินแล้ว

 การลงลายมือชื่อตามวรรคหนึ่งจะจัดพิมพ์ขึ้นด้วยระบบคอมพิวเตอร์ก็ได้

 ข้อ 9 ประกาศนี้ให้ใช้บังคับสำหรับการยื่นรายการตั้งแต่วันที่ 1 เมษายน พ.ศ. 2560 เป็นต้นไป

 ประกาศ ณ วันที่ 23 มีนาคม พ.ศ. 2560

 ประสงค์ พูนธเนศ

 (นายประสงค์ พูนธเนศ)

 อธิบดีกรมสรรพากร